અને, કુમારી ચિત્રલેખા બની. કુમારી ગણિતશાસ્ત્રમાં નિપુણ હતી, તો ચિત્રલેખા ચિત્રાંકનમાં કુશળ હતી. આબેહૂબ ચિત્ર બનાવવામાં નિષ્ણાત હતી. ચિત્રલેખાની ચિત્રકલાને કારણે જ ઉષા અને અનિરુદ્ધનો મેળાપ થયો. વિષ્ણુપુરાણ અને શિવ મહાપુરાણની કથા અનુસાર બાણાસુરની પુત્રી ઉષા સ્વપ્નમાં જોયેલા યુવકના પ્રેમમાં પડી. ઉષા એ યુવક સાથે મિલન માટે ઉત્સુક હતી, પણ એના વિશે કશું જ જાણતી નહોતી. એને ક્યાં શોધવો? ઉષાની ઉદાસી અને વ્યાકુળતા જોઈને સખી ચિત્રલેખા વહારે આવી. એણે ચિત્રકલા કામે લગાડી. વસ્ત્રના પરદા પર દેવો, દૈત્યો, ગંધર્વો, સિદ્ધો, નાગો અને યક્ષોને ચીતર્યા પછી મનુષ્યોનાં ચિત્ર બનાવ્યાં. યાદવોને, શૂરા વસુદેવને, બળરામને, શ્રીકૃષ્ણને, પ્રદ્યુમ્નને અને અનિરુદ્ધને ચીતર્યા. અનિરુદ્ધને જોઈને ઉષા શરમાઈ ગઈ. ચિત્રલેખાને કહ્યુંઃ ‘આ જ મારા સપનાનો રાજકુમાર છે. તું એને અહીં લઈ આવ.’